**HIRDETMÉNY**

**ÓVODAI BEÍRATÁS**

Értesítjük a Tisztelt Szülőket, hogy a **harmadik életévüket 2023. augusztus 31-ig betöltő** gyermekek **2023/2024-es nevelési évre** történő **óvodai beíratásának,** valamint a 2019. szeptember 1. és 2020. augusztus 31. között született gyermekek felvételi előjegyzésének időpontja:

**2023. április 25.** (kedd) **8.00 – 16.00**

**2023. április 26.** (szerda) **8.00 – 16.00**

**Helyszíne:** Mórágyi Óvoda, 7165 Mórágy, Petőfi utca 68.

**A beiratkozással kapcsolatos tudnivalók:**

2015. szeptember 1-jétől a Nemzeti köznevelésről szóló 2011. évi CXC. törvény (továbbiakban Nkt.) 8. § (2) bekezdése értelmében, a **gyermek abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson vesz részt**. A szülő – tárgyév május 25. napjáig benyújtott – kérelme alapján a gyermek jogos érdekét szem előtt tartva, annak az évnek az augusztus 31. napjáig, amelyben a gyermek a negyedik életévét betölti, a Kormány rendeletében kijelölt szerv (a továbbiakban: felmentést engedélyező szerv) felmentheti az óvodai foglalkozáson való részvétel alól, ha a gyermek családi körülményei, sajátos helyzete indokolja. A felmentést engedélyező szerv a fővárosi és megyei kormányhivatal általános illetékességgel eljáró járási hivatala.

A 2020. szeptember 1. után született gyerekek a következő (2024/2025-es) nevelési évben válnak napi 4 órában óvodakötelessé.

A napi négy órában óvodai nevelésre kötelezett gyermek szülője, ha gyermeke az óvodakötelezettségét külföldön teljesíti, köteles arról a beiratkozás idejének utolsó határnapját követő tizenöt napon belül írásban értesíteni a hivatalt.

Amennyiben a szülők beíratási kötelezettségüknek nem tesznek eleget, úgy az óvodavezető hivatalból értesíti az óvodai nevelésben részvételre kötelezetteket nyilvántartó Oktatási Hivatalt.

A Mórágyi Óvoda ellátja az **integráltan nevelhető sajátos nevelési igényű** (SNI) gyermekek óvodai nevelését.

A Mórágyi Óvodában **német nemzetiségi nevelés** folyik.

A szabálysértésekről, a szabálysértési eljárásról és szabálysértési nyilvántartási rendszerről szóló 2012. évi II. törvény 247. §-a értelmében az a szülő vagy törvényes képviselő, aki a szülői felügyelete vagy gyámsága alatt álló gyermeket kellő időben **az óvodába nem íratja be**, szabálysértést követ el.

**A beiratkozáshoz szükséges:**

* **a gyermek nevére kiállított személyi azonosítót és lakcímet igazoló hatósági igazolvány**
* **a szülő személyi azonosító és lakcímet igazoló hatósági igazolványa**
* **a gyermek TAJ-kártyája**

A gyermek felvételéről az óvodavezető dönt, a **felvételi döntésről** a szülők 2023. május 22-ig írásbeli értesítést, elutasítás esetén határozatot kapnak.

**A jogorvoslati eljárás szabályai:**

A felvételi kérelmet elutasító óvodavezetői határozat ellen a közléstől, ennek hiányában a tudomására jutástól számított 15 napon belül a szülő fellebbezést nyújthat be Mórágy Község Jegyzőjéhez, aki másodfokon hoz döntést. A másodfokú döntés a közléssel válik jogerőssé. Az óvodavezetői döntés jogerős, amennyiben a fenti határidőn belül nem nyújtottak be fellebbezést, vagy fellebbezési jogukról lemondtak.

Mórágy, 2023. február 15.

 Filczinger Ágnes

 jegyző